Papersnake/gushiwen huggingface dataset:
游河西孙氏园
毛麾（金朝）

亭榭依山水乱鸣，已如罨画障中行。照溪芳树红云合，迎客幽中翠羽轻。

豪气未饶金谷友，醉魂如到锦官城。犹惭归骑匆匆去，不得持杯待月明。
又和
王之望（宋代）

住因得坎去乘流，万里西南更倦游。
三径未成归计晚，一尊犹喜故人投。
小篇偶寓诗筒去，佳句还劳驿使酬。
得与诸贤更倡和，故应盛事播西州。
游东禅院
郭之义（宋代）

地去关城远，无人伴访寻。
泉流溪路窄，石耸洞门深。
紫翠烟岚懋，清凉竹树阴。
重来应更□，□日解尘襟。
点绛唇·玳席华筵
廖行之（宋代）

玳席华筵，嘉宾环集三千履。兰膏芬芷。一簇红莲里。花覆玉郎，膏膏青衫媺。咸倾企。小登科第。有底新桃李。
集饮江皋达观台分得狂字
梁永旭（明代）

招饮高台上，遐观尽八荒。醉来谁是客，歌罢兴犹长。

云薄清砧急，风传淡菊香。不须投井辖，归思已相忘。
夏日诗
李德林（隋代）

夏景多烦蒸，山水暂追凉。桐枝覆玉槛，荷叶满银塘。

轻扇摇明月，珍簟拂流黄。壶盛仙客酒，瓶贮帝台浆。

才人下铜雀，侍妓出明光。歌声越齐市，舞曲冠平阳。

微风动罗带，薄汗染红妆。共欣陪宴赏，千秋乐未央。
观湖
丘葵（宋代）

飞飞洲上禽，亦能戾于天。
圣域尚能臻，吾车安敢旋。
己酉中元
韩琦（宋代）

烦蒸求得到中元，馀酷侵人尚鲜欢。病塞不能冲酒堰，气清终鲜倒盂兰。

陈编就榻将开懒，危阁凌风欲下难。闻道禾弮尽踰尺，日西偏喜夕霞丹。
翰林夜集分韵得月字
钱仲益（元代）

雨馀残暑谢，夜久官事歇。庭空起商飙，云霄吐华月。

于时秋方半，古桂黄初发。玉堂集僚友，清燕足怡悦。

送钩行觞频，分韵催诗切。玉轮悬中天，光辉转明洁。

有如坐冰壶，爽气彻肌骨。时闻更漏响，渐见明河没。

人生寡欢会，圆魄亦易缺。莫辞通夕玩，动是经年别。
胸次郁郁偶取枯笔作狂草遂成长句
陆游（宋代）

酒隐人间六十年，晚途敛版自伤怜。
庄周聊寄漆园吏，梅福终为吴市仙。
方外酒徒盟尚在，囊中剑术老当传。
此心郁屈何由豁，聊遣龙蛇落蜀牋。
送杜樊川之石门主簿任
吕谦恒（清代）

十载诗名满甸畿，高才不厌一官微。《骊驹》声里难为别，黄叶樽前不定飞。

到日江城间簿领，初冬驿路冷征衣。浣花格律何清健，此调于今和者希。
沈存中画像赞
李之仪（宋代）

先天弗违，圣时以乘。人谋鬼谋，其谁其能。彼虽渊密，我则揆叙。

万目交张，维纲之举。展也吾人，一世绝拟。孰友多文，宛在中沚。

用此以通，亦以是穷。自崖反矣，凛然孤风。
画鹰
黄子云（清代）

轩轩摩空翮，忽入堂楹内。四壁黯光晶，萧瑟若野外。

委形是何年，画师阿尔粺。苟非大匠手，笔力何超迈。

至今天风入，如闻解旋带。金眸左右动，辉练光碎。

亦知边秋至，毛骨痒生疥。燕雀声啾啾，惧其转晴快。

耸身欲著人，座客悄怀退。猛气莽峥嵘，飒与云霄会。

恭惟丹山鸟，大圣自仁爱。绵邈烟雾际，不乏枭獍辈。

何由厉霜飙，抟击清草昧。顾眄粉墨姿，陡觉雄心在。

敛翮难飞腾，中怀空抑忆。
滁州逢王云庄谈蔡萝屋
唐之淳（明代）

旧事吁可怪，客乡闻亦惊。风波开贝锦，云路失鹏程。

莫惜干城器，难忘伐木情。临岐无复得，知作贵州宾。
赋灯
宋翔（宋代）

景景照幽房，荧荧吐焰长。
昔年江上女，曾向乞余光。
杜甫游春
来梓（宋代）

典尽春衣不肯归，熊儿扶过瀼溪西。
伤时怀抱深於海，掠眼风光醉似泥。
临江仙　同前
韩邦奇（明代）

月明敌骑乘秋入，兵氛处处尘烟。霜清草白晓尤寒。

塞风吹黑水，天霰暗阴山。

将军亲授黄龙钺，提兵十万当先。不擒冒顿不回辕。

怒披金缕甲，直指玉门关。
【中吕】醉高歌带红绣鞋　客中题壁
汤舜民（元代）

落花天红雨纷纷，芳草坠苍烟衮衮。杜鹃啼血清明近，单注着离人断魂。
深巷静凄凉成阵，小楼空寂寞为邻，吟对青灯几黄昏。无家常在客，有酒不
论文，更想甚江东日暮云。　琴意轩
碧梧窗户生凉，琼帘栊振响。卜居似得灵墟上，稳栖老朝阳凤凰。酝酿出
渊明情况。敷扬就叔度文章，兰雪纷纷散幽香。水云秋淡荡，风雨夜淋浪，问知
音谁共赏？　送大本之任
荡悠悠万里云衢，明晃晃三秋月窟。攀蟾惯识攀蟾路，一鹗何劳荐举。老母
亲胜餐天禄，新夫人稳坐香车，打叠了南阳旧草庐。宫袍金孔雀，书案玉蟾蜍，
休忘了弹冠老贡禹。
寄送卢拱秘书游魏州
姚合（唐代）

太行山下路，荆棘昨来平。一自开元后，今逢上客行。

地形吞北虏，人事接东京。扫洒氛埃静，游从气概生。

蓟门春不艳，淇水暖还清。看野风情远，寻花酒病成。

官闲身自在，诗逸语纵横。车马回应晚，烟光满去程。
岁晏思归五首
宋庠（宋代）

世有功名羡，人将躁静殊。
冥鸿专避弋，斗鶡喜捐躯。
驾败谁矜巧，山移却信愚。
白云无诮我，归意本区区。
严秀才冬友过访山园留宿画船坞论诗
毕沅（清代）

妙眼观自在，斯秘何人启。由来万象态，萧然入隐几。

传神阿堵中，屈指无数子。请看天籁声，皆从蘋末起。
此君室
方岳（宋代）

俗士不足语，之子谁与娱。
闭门但痴坐，尔辈宁可无。
铙歌短箫曲
王世贞（明代）

太白蚀月，条支息烟。积雪数丈，高没祁连。鸟兽猬缩不得前，穹高两三沬星悬。

单于今何适，休屠日逐左右贤。谷蠡当户两薁鞑，曷不度漠而南逐水草，汉兵咆哮正当道。

颇闻置三将军，其一猿臂疾若飞，大者善射习兵机。

小者号嫖姚，天子最亲，信多神威。射生超乘良家儿，衽金浴铁设长围。

六畜孕殰，马弱不得逐。归来祭天，金人曷属。寡妇抱儿哭，哀哀死丧势不复。

唯有中国万里，长偃兵革。皇帝置酒群臣，欢乐无极。
拟远离曲
李如蕙（清代）

送君欲别情难别，望君不望君归早。富贵能如古宋宏，敢惜君归妾颜老。
秋来益觉顽健时一出游意中甚适杂赋五字
陆游（宋代）

旬日雨频作，一年秋又残。
光阴不少贷，怀抱若为宽？小瓮聊寻醉，疏砧已戒寒。
定知清夜梦，又过石阑干。
以谢玄晖鼓吹曲分题赋诗送萧伯龄赴春官 其四 迢递起朱楼
梁兰（明代）

迢递起华构，嵯峨丽晴空。碧瓦跂铜爵，绣柱盘金龙。

飞甍纷对起，阿阁遥相通。珠帘朝捲雨，复道春卧虹。

蹑足云梯上，如何步蟾宫。
思远游
陆游（宋代）

我志日已衰，诗亦无杰句，正如垂翅鹤，怅望辽海路。
虽云须药物，幸未迫霜露。
裂裳裹两踵，此诗亦已屡。
嵯峨青城云，惨淡嶓冢树，秋风吹短裘，万里入芒屦。
题岑岩起剑门诗刻后
韦骧（宋代）

扑面尘埃二十年，纱笼石刻顿光鲜。廋辞不用题黄绢，自有惊人秀句传。
康熙二十年七月二十一日赐宴瀛台兼颁彩币莲藕恭纪百韵
周清原（清代）

上苑依丹禁，秋光灿御筵。恭逢宸宴日，庆溢太平年。

池柳笼初旭，宫槐散晓烟。津梁银汉近，台殿翠微连。

共喜君恩召，遥随中使传。济跄临水槛，览眺坐楼船。

渐觉兰桡动，浑疑锦缆牵。波明浮采鹢，槎汎挟飞仙。

樯转文鸾舞，凫趋细浪漩。珠帘围翡翠，绣幄绘丹铅。

荇带翻风直，荷珠拂棹圆。仙台初顾盼，瀛海试寻沿。

百道如瀍涧，千株尽𣏌楩。维舟登辇路，委佩肃官联。

映日彤霞丽，裁云缛锦鲜。机丝来夜月，衮绣簇连钱。

御帕遥笼处，天章回烂然。携供青玉案，掩映紫茸毡。

殊眷缤纷下，微名次第编。上公先拜手，百职尽随肩。

捧出荣光散，颁来表里全。制衣将粲粲，束帛各戋戋。

名纸题还湿，文缣看愈妍。鹓行齐蹈舞，绮席更明蠲。

花下重茵布，池头彩幔褰。人疑霄汉上，坐傍水云边。

脯是麒麟擘，瓯皆琬琰镌。和羹随鼎鼐，香气杂兰荃。

饭煮长腰米，鳞烹缩项鳊。含情思在藻，得意欲忘筌。

广座容言笑，长林喜静便。膳从螭陛撤，茗用凤团煎。

饱德惭何补，承恩未许还。徘徊同憩石，徙倚更临渊。

鱼戏穿波出，鸥闲结伴眠。红蕖犹烂缦，碧濑自潺湲。

鼓腹蓬瀛侧，凝眸云树巅。乔枝巢海鹤，古木噪秋蝉。

纵览探芳径，澄怀净俗缘。来游歌岂弟，素食愧清涟。

皎皎臣心似，温温敕语宣。班行重接席，珍错复加笾。

杯斝传三殿，壶浆下九天。氤氲香作雾，芬飶酒如泉。

曼倩怀应满，相如渴已痊。劝酬来近侍，斟酌遣中涓。

盘捧原承露，杯深似吸川。皇仁洵蔼蔼，帝赍复惓惓。

燕笑于胥乐，威仪罔或愆。称觥多誉处，交鬯共缠绵。

昼已勤三接，荣诚胜九迁。欢呼灵沼畔，尽醉至尊前。

耳热犹端恪，颜酡敬折旋。匪躬恒蹇蹇，举趾觉仙仙。

远树凉飙动，遥峰落照悬。已叨金殿宴，犹羡玉河莲。

紫菂凌波细，青房浥露坚。托根蟠太液，拟璧产蓝田。

翠盖闲披拂，琼枝久蔓延。弱茎芳芷伴，劲节素丝缠。

绰约姿偏艳，珠玑实更骈。倚风横澡雪，带月静联拳。

岂受污泥滓，宜同沆瀣研。菰蒲随泛泛，菱芡并娟娟。

爰速兰舟去，群将翠蒂搴。怀珠初出水，拱璧已盈阡。

荡漾停双桨，芬芳列八砖。堆云真叆叇，积翠更葱芊。

宠命何蕃锡，分携得自专。朵颐知味美，熨齿沐恩偏。

醉醑同怀惠，倾葵共勉旃。敢云簪彩笔，漫自理归鞭。

鹓鹭还容与，夔龙任后先。熙和情自洽，踧步犹邅。

珍果盈怀袖，缣缃压锦鞯。宴洵逾镐洛，功已奏黔滇。

万里归皇极，千秋广幅𢄙。西池无匿马，南诏有啼鹃。

版籍金通贡，冈陵永不骞。式功铭鼎卣，文德静戈鋋。

穷鸟犹堪悯，哀鸿更足怜。徵输应暂缓，逋赋每常捐。

武廓皆宁宇，安流已导岍。休风苏疾苦，化日起危颠。

咸凛天威肃，还赓王道平。虚衷勤访洛，讲《易》独尊乾。

精一端心学，危微阐秘诠。渊衷窥邃穆，至治显陶甄。

坐论追伊吕，抡才简许燕。共知瞻主圣，兼颂得臣贤。

民瘼群休喔，官方正矫虔。平章开黼黻，搏击去鹰鹯。

九穗嘉禾实，双歧瑞麦䅌。《箫韶》常隐隐，鼙鼓绝阗阗。

泣罪舒三网，宏封溯八埏。驺虞游大泽，麟趾应春畋。

交泰陈无逸，从游赋有卷。章身荣纂组，励志凛禾廛。

雨露长承此，涓埃尚阙焉。刍荛陪献颂，愧比《上林》篇。
谢友人寄画
文同（宋代）

客从长安来，厚纸封小轴。
题云此奇画，寄赠公或蓄。
开之挂高壁，烂绢止一幅。
中有两骆驼，气韵颇不俗。
大驼载半髀，正面颈愈曲。
小驼方就乳，蹲身脚微跼。
一马立其后，才露头与足。
三犬乃子母，共卧衔脔肉。
老胡抱朱旗，状貌何狠愎。
端然立高岸，势若不可触。
定是虏中酋，华旃盖鲜服。
不知何所来，随从无一仆。
初谁作此画，精妙亦可录。
应余右方在，次第不止独。
更愿君访来，我肯万钱赎。
听新蝉寄张昼
方干（唐代）

细声频断续，审听亦难分。仿佛应移处，从容却不闻。

兰栖朝咽露，树隐暝吟云。莫遣乡愁起，吾怀只是君。
同姚当可胡元质钱舜仁张昭甫游上泉
洪适（宋代）

避暑远簿书，寻幽踏菅蒯。寒泉浮玉根，巨石开眼界。

灵湫几千浮，洗尽尘土碍。老藤走长蛇，茂木攲翠盖。

扫叶坐水旁，可喜此风快。炎云不能神，潜虬秘奇怪。

满酌白玉钟，咽甘犹沆瀣。何如习家池，举鞭同倒载。
语州县诸公敏 其一
陈元光（唐代）

总角趋朝对，雄飞出禁城。人才当翊国，世赏可辞荣。

怜厥神童子，寻为壮友生。南方承父镇，北阙列儒名。

移孝为忠吉，由奢入俭宁。长安瞻日月，岭海肃风霆。

败事诚因酒，增高必自陵。尊老须养老，使士要推诚。

寅协无他式，清勤慎不矜。
武曲峡
史密（清代）

乱峡坼全天，破石入太古。崩云泄嵌窦，渗阴漏时雨。

中江束朝昏，外剑割寒暑。冥冥桤树林，哀哀叫杜宇。

野人置屋高，深居避豺虎。峡门霾日车，见炊始知午。

巴俗多古风，男女自力苦。百钱供客餐，肉酒薄尊俎。

中原甚荒饥，物价那可取。所以蜀地粟，千船下荆楚。

惜哉瘿瘰多，卜居畏水土。迟迟登前途，怅怅逐徒旅。
安庆府
罗公升（宋代）

金城图上各论功，弹压江流势自雄。
但使老熊当道左，宁愁游骑入回中。
幕间客解称杨子，席上伶谁赋皖公。
禾黍渐多青燐歇，郡人犹忆降元戎。
嘲鹤篇呈少荃中丞
潘曾玮（清代）

白鹤海上来，毛羽自珍惜。岂为饮啄谋，下争鸡鹜食。

远势待盘饮，奋飞终有力。一旦拘樊笼，难振九霄翮。

主人眷顾深，珍重异凡禽。安羡乘轩贵，羞为铩羽吟。

铩羽尔忽悲，一举自千里。所望附青云，声闻从此始。

我为嘲鹤歌，嗟尔久寂寞。嘲鹤且自嘲，我亦不舞鹤。
落第客塞下代卢龙诸将寄京洛相知四首
阮自华（明代）

合甲凋霜色，曼胡洒血光。
犀渠犹暴露，虎冠已张皇。
只谓策勋急，安知对簿长。
从征元分死，刀笔又沙场。¤
次槐卿舅咏梅二绝
喻良能（宋代）

朔风寒日澹孤芳，冰雪相看有暗香。
但得横枝临却月，不须斗酒博西凉。
谒潮州韩文公祠 其一
丘逢甲（清代）

一疏真教佛可焚，中朝无地得容君。孤臣去国关初雪，逐客呼天岳不云。

金石流传鹦鹉赋，风雷趋奉鳄鱼文。寻碑独向城东路，古木萧萧冷夕曛。
主一斋为都宪常熟徐公赋
程敏政（明代）

行台徐公公肃字，作宦屡更天下事。顾名思守父师言，主一题斋远相示。

圣人立教先敬身，大贤受训仍书绅。向晦燕息毋敢肆，云谁有志希先民。

主一开端子程子，基圣功成此终始。敬夫铭与晦翁箴，石本空馀墨盈纸。

愿公勖哉持寸心，端居俨若神明临。缉熙问学不但已，海虞山高吴水深。
偈颂三十首
释印肃（宋代）

众生本是佛，悟了一体同。
若人不达本，逐末走西东。
君子当务本，本立佛性同。
通一万事毕，终不被尘笼。
非尘体不动，本实理含融。
先天唯此物，今古学无踪。
难了意在处，塞顽空色空。
本无有指，妄言色空。
若得妄消歇，真体者何穷。
真体非形相，不离形相中。
幻质皆虚伪，大智发於中。
幻尽觉圆满，心光寥廓通。
此通无对待，天地在其中。
森罗并万像，影现一镜中。
镜中实我体，寂湛印倥侗。
若能同道者，与理本相同。
唯守性清净，眼耳若盲聋。
情忘兼想尽，忽觉已身空。
自了本无物，强以道言通。
此法滞诸学，皆幻质相容。
若离一切相，形体外灵通。
左右逢其源，烦中入胸中。
我尚不可得，非我何可得。
眷属犹如梦，非冤不遇逢。
如今儿女者，皆再来祖宗。
一根来复去，如观桑叶同。
本树何曾动，凋叶有来冬。
叶落明年发，根深不怕风。
但能勤力护，勿使火兼虫。
毁坏本根者，万劫堕贫穷。
如今忧生死，犹如颠哭空。
不知空本无，如翳生眼中。
眼明虽说实，不可顺盲聋。
偈颂十四首
释印肃（宋代）

大家同受用此且富贵，不妨普庵一穴真风水。
乾坤巽，本无位。
庵十四向绝遮栏，非舌头人云心地。
也无贱，也无贵，
眼耳鼻舌通身意。无限山人不识龙，
从前总是虚劳费。千峰万峰连不断，
左右逢源无别水。荣华富贵几遭埋，
益子荫孙无变已。蓦直下，
无忌讳，司马头陀没意智。
随机设化谩留名，个个趁獐失即麂。
更迷已，寒静清明争挂纸。
岂知空界现圆融，不顾浅深捞水底。
立春帖子·皇后阁
周必大（宋代）

春入坤宁殿，夭桃暖更饶。
直缘心不妒，岂有壁涂椒。
石孝立挽词
冯时行（宋代）

斯人已矣舟移壑，惆怅九原谁可作。
灵光长与孤月孤，幻化偶随落叶落。
人间好事平生有，留得芬香传万口。
杨侯宅畔蜀江边，霜立梅花醉哀酒。
伯仲如林吾所爱，俯仰十年无一在。
鬓边日月去如飞，老怀不待秋风悲。
和孔武仲金陵九咏 定林院
苏辙（宋代）

定林两山间，崖木生欲合。
茅屋倚岩隈，重重阴清樾。
晨斋取旁寺，生事信幽绝。
吾人定何为，常欲依暖热。
室中三关
释原妙（宋代）

人有个影子，寸步不离，
因甚踏不著。
九月二日发舟快阁下
赵蕃（宋代）

开船风打头，举棹水分流。
到处皆成客，今年未识秋。
意哀吟蟋蟀，声苦乱飕飕。
拊枕仍推枕，谁知梦觉优。
宾阳八景 其六 马潭烟雨
梁鱼（明代）

深潭怪物忽不乐，大嘘怒气烟雨恶。断渚瀰漫鸥鹭愁，乱波黠跳蛟龙跃。

隔江渔父但闻声，蓬底商人眠不著。我来劝课愧无功，借向平畴助东作。
石湖
周南（宋代）

作者看胸臆，泠然接大荒。
云溪收浩荡，海观度沧凉。
故国余丘壑，春船落艳阳。
百年看俯仰，越燕又空梁。
郝侍御作饯惠山
程敏政（明代）

晓入青山十里遥，夜分晴雪未经消。身偎午火犹生粟，面拂春醅稍带潮。

苔石句留泉上刻，竹炉香沸木间寮。豸冠乡曲情如海，不奈东风促画桡。
既为谊夫赋坟庐诗乃蒙和韵再成十首为谢兼简
郭印（宋代）

大道无关键，人人悉可窥。
超然明日用，了不碍云为。
折杨柳
陈高（元代）

折杨柳，送别离。朝朝送人远别离，门前杨柳折还稀。

今年折杨柳，来岁复生枝。奈何离别子，一去无回时。
按部至潮州题大颠堂壁
周敦颐（宋代）

退之自谓如夫子，原道深排释老非。
不识大颠何似者，数书珍重更留衣。
都下竹枝词
方文（清代）

有客慈仁古寺中，苍龙鳞畔泣春风。
布衣自有布衣语，不与簪绅朝士同。
王次川八十寿诗
王立道（明代）

解组閒身八十年，鹖冠鸠杖意仙仙。时凭野鹤看棋局，独引江鸥过钓船。

建业栽成彭泽柳，童乌解说子云玄。空闻王子称仙令，何似斑衣满膝前。
无题三首 其三
李之仪（宋代）

轩庑千寻碧，江山一抹红。微吟接僚友，健啖趁群童。

恋别犹能暂，论欢昔已通。更凭将此况，远问霅溪翁。
东门外遍历诸园及僧院观游人之盛
陆游（宋代）

马上哦诗画醉鞭，东城南陌去翩翩。
微风蹙水鱼鳞浪，薄日烘云卵色天。
隔屋鸠鸣闲院落，争门花簇小辎軿。
病来久已疏杯酌，春物撩人又破禅。
题玉泉
黄璞（宋代）

水性能方圆，泉色常圭璧。
云山静有辉，琼液来无迹。
泉上修禅人，曹溪分一滴。
鉴止更澄源，纷纷万缘息。
摄相
石介（宋代）

惜无百里地封君，摄相区区道屡伸。
少正将身膏斧刃，侏儒流血汙车轮。
方令鲁国知王法，自此齐侯畏圣人。
昔放四兇诛二叔，舜周功业殆同伦。
饯赵伯卫赵有诗次其韵
陈造（宋代）

雪后垂杨袅绿丝，邮亭折赠诉违离。
明朝月地嗟分影，胜日风违此一时。
白合论诗成梦境，清湖载酒有心期。
樽前拟倩如椽笔，细与邦人写去思。
望仙门
晏殊（宋代）

紫薇枝上露华浓。起秋风。管弦声细出帘栊。象筵中。

仙酒斟云液，仙歌转绕梁虹。此时佳会庆相逢。庆相逢。欢醉且从容。
游空相寺追忆辉老兼怀伯弜诗
李龏（金朝）

山门掩夕曛，芳草绿纷纷。蛛殿县阴火，鸦城聚冷云。

探吟僧灭度，寄静客离群。何处增惆怅，秋房驳藓文。
昨传旨劳军彰明蒙文孺智仲皆惠佳句道中先次文孺韵奉寄并以谢智仲
师骥（宋代）

圣主宽仁念小臣，江湖未许去垂纶。眷言剑阁出车远，用锡枫宸湛露春。

燕豆恩光浮四坐，旌旗喜气动三辰。顾余滥辱皇华命，更获从容遇故人。
晚渡
苏泂（宋代）

小雨湿诗人，人疑过渡频。
望山高着眼，就树巧遮身。
有句寻鸥说，无家认鹤亲。
明朝上京去，酾酒酹溪神。
次马得閒幽居客至韵
乐备（宋代）

吾道如君有几人，生憎轻薄白头新。
林泉卜筑何妨静，诗酒寻盟不厌频。
小雨汀洲松浦霁，斜阳花草玉峰春。
芒鞵竹杖须乘兴，快取平生见懒真。
赠贺若少府
陆畅（唐代）

十日广陵城里住，听君花下抚金徽。

新声指上怀中纸，莫怪潜偷数曲归。
晋书·鲁芝传
房玄龄等（唐代）

鲁芝字世英，扶风郡人也。世有名德，为西州豪族。父为郭汜所害，芝襁褓流离，年十七，乃移居雍，耽思坟籍。郡举上计吏，州辟别驾。魏车骑将军郭淮为雍州刺史，深敬重之。举孝廉，除郎中。后拜骑都尉、参军事、行安南太守，迁尚书郎。曹真出督关右，又参大司马军事。真薨，宣帝代焉，乃引芝参骠骑军事，转天水太守。郡邻于蜀，数被侵掠，户口减削，寇盗充斥，芝倾心镇卫，更造城市，数年间旧境悉复。迁广平太守。天水夷夏慕德，老幼赴阙献书，乞留芝。魏明帝许焉，曹爽辅政，引为司马。芝屡有谠言嘉谋，爽弗能纳。

及宣帝起兵诛爽，芝率余众犯门斩关，驰出赴爽，劝爽曰：“公居伊周之位，一旦以罪见黜，虽欲牵黄犬，复可得乎! 若挟天子保许昌，杖大威以羽檄征四方兵，孰敢不从！舍此而去，欲就东市，岂不痛哉!”爽懦惑不能用遂委身受戮。芝坐爽下狱，当死，而口不讼直，志不苟免。宣帝嘉之，赦而不诛。俄而为并州刺史，诸葛诞以寿春叛，魏帝出征，艺率荆州文武以为先驱。诞平，迁大尚书，掌刑理，武帝践祚，转镇东将军，进爵为侯。帝以芝清忠履正，素无居宅，使军兵为作屋五十间。芝以年及悬车，告老逊位，章表十余上，于是征为光禄大夫，位特进，给吏卒，门施行马。羊祜为车骑将军，乃以位让芝，曰：“光禄大夫鲁芝洁身寡欲，和而不同，服事华发，以礼终始，未蒙此选，臣更越之，何以塞天下之望！”上不从。其为人所重如是。泰始九年卒，年八十四。帝为举哀，赗赠有加，谥曰贞，赐茔田百亩。（节选自《晋书鲁芝传》）
元日退朝观军仗归营
李适（唐代）

献岁视元朔，万方咸在庭。端旒揖群后，回辇阅师贞。

彩仗宿华殿，退朝归禁营。分行左右出，转旆风云生。

历历趋复道，容容映层城。勇馀矜捷技，令肃无喧声。

眷此戎旅节，载嘉良士诚。顺时倾宴赏，亦以助文经。
华发
李泳（宋代）

华发中年感，青阳万物和。
倦寻先友记，贫羡力田科。
江远千帆落，天空一雁过。
还家得新岁，童稚想婆娑。
曾大尹世荣馈江鱼
孙一元（明代）

平生味道腴，藜苋心自足。邑侯念此意，远馈春江玉。

惊犬吠成群，打门走健仆。雪花初出水，鸾刀破银腹。

风味极不常，更倒床头醁。隔座目力穷，到手杯盘速。

粗粝得解围，吟声动花竹。
答景严
洪适（宋代）

向来戎马沸边声，曾出良筹助扫清。六载倦游潜楚泽，一枝同折记栾城。

北门西府仍班缀，后雁前鸿愧宠荣。两鬓星星吾老矣，看君重上赤墀行。
照眉池世传赵宫人照眉于此
卢龙云（明代）

荒池千载后，尚忆照眉时。云鬓临妆罢，花容傍槛移。

柳馀深染黛，桃学淡凝脂。此日空樵牧，兴亡事可悲。
画屏二首 其二
刘敞（宋代）

六月炎蒸百虑烦，举目一见心暂閒。市人悠悠那得识，此意高山流水间。
登南岳山
真德秀（宋代）

烟霞本成癖，况复游名山。
举手招白云，欲纳怀袖间。
咄哉亦痴绝，有著即名贪。
振衣遇长风，浩浩天地宽。
老君吟 三千功
王吉昌（元代）

清神夺凤髓，止息收乌血。六阳飞宇宙，五气通关节。云雷风电，击向三天降冰雪。瑶山海峤喷红雾，赫赫如晴，昼性光明彻。两情结。禅天齐物变，意写成欢悦。阳魂全造化，号真功功妙绝。三千数合无圆缺。神超归物外，永离生灭。
东南秀罗亦佳山而近用前韵约游
刘跂（宋代）

邂逅飞蓬身事轻，异乡风物不胜情。出无舆马自怜许，食有蛙胜空瘦生。

失路漫漫迷日影，并溪沥沥灌田声。似闻更有佳山在，试卜东南十里行。
念奴娇 五十自寿
陈于泰（明代）

榴花照我，笑疏狂双眼，时青时白。种柳移松堪伴侣，世上软红都隔。

二乐名园，三秋命阁，半亩溪干宅。杜衡兰芷，有时散发行摘。

暇则烂醉高歌，清风明月，倚户招为客。江左夷吾应好在，那用东山复出。

伯玉知非，买臣幸贵，两者谁相易。近来陶写，老怀丝竹闲适。
多景楼
陈允平（宋代）

怀古心情独倚楼，荻花枫叶满江秋。
地雄吴楚东南会，水接荆江上下流。
铁瓮百年春雨梦，铜驼万里夕阳愁。
西风历历晓吹雁，又带边声过石头。
八岁女善棋
刘镇（宋代）

慧点过男子，娇痴语未真。
无心防敌手，有意恼诗人。
得路逢师笑，输机怕父嗔，
汝还知世事，一局一回新。
还阙首途，寄精舍亲友
韦应物（唐代）

休沐日云满，冲然将罢观。严车候门侧，晨起正朝冠。

山泽含馀雨，川涧注惊湍。揽辔遵东路，回首一长叹。

居人已不见，高阁在林端。
即事四绝 其二
吕本中（宋代）

匆匆和梦别星楼，扰扰随缘住信州。尚笑长江少方便，只教溪水暂西流。
马嵬
王镃（宋代）

梨花魂醉草伤秋，玉笛霓裳事已休。
谁信一勾罗袜内，能藏天宝许多愁。
自题小照原注：戊戌四月初六日吴学署中作
顾焘（清代）

不胜潇洒送清晖，松韵泉声满四围。入座自挥青玉麈，临流还着绿蓑衣。

人间谁更穷于我，天上宁无路可归。陶令嗔儿却多事，撚须且看句先飞。
偶成
释斯植（宋代）

东风玉勒马蹄轻，多少游人士凤城。
燕子不来春寂寞，海棠共绿近清明。
久不到黄石故人相见多喜余红颜吴世执友喻之
陈藻（宋代）

年将四十客莆阳，丱角相看笑语长。
今日生男行冠礼，老如霜柿又逢场。
鹧鸪天（与鲁卿晚雨泛舟出西郭，用烟波定韵）
叶梦得（宋代）

天末残霞卷暮红。波间时见没凫翁。斜风细雨家何在，老矣生涯尽个中。

惟此意，与公同。未须持酒祝牛宫。旁人不解青蓑意，犹说黄金宝带重。
寄题太和丞公沈君公馆亭台四咏·真清亭
杨万里（宋代）

苍髯秦大夫，瘦骨孤竹君。
主人似二子，二子似主人。
二十立夏下旬犹春月也作留春诗十首 其四
郭之奇（明代）

时光流转去如归，心赏难同在亦违。白阁僧忙酬句少，青田鹤远和声希。

云牙煖过蒙丹壑，石发香零老翠微。惟有空庭芳草色，添愁足恨此中肥。
将游苕溪先寄同志
黄裳（宋代）

长爱苕溪乍入秋，有时东去与君游。诗笺酒盏游何处，十里荷花一叶舟。
夔州府
陈奉兹（清代）

日斜孤帆旷，夔城始在地。渡头散人声，山色低鸟翅。

不知江未束，误谓流已肆。虽殊安土情，似缓惊波意。

入舟庆老母，出舟穷远视。西知天有余，东望峡已閟。

却问滟滪堆，长年烦指示。奇姿混黛色，少小知名字。

失之晚饭间，颇自嗤俗吏。无心计象马，且喜蜀道易。
菩萨蛮·竹风轻动庭除冷
温庭筠（唐代）

竹风轻动庭除冷，珠帘月上玲珑影。山枕隐秾妆，绿檀金凤凰。
两蛾愁黛浅，故国吴宫远。春恨正关情，画楼残点声。
书怀示友十首 其五
陈与义（宋代）

我策三十六，第一当归田。柴门种杂树，婆娑乐馀年。

是中三益友，不减二仲贤。柏树解说法，桑叶能通禅。
迁客
郑谷（唐代）

离夜闻横笛，可堪吹鹧鸪。雪冤知早晚，雨泣渡江湖。

秋树吹黄叶，腊烟垂绿芜。虞翻归有日，莫便哭穷途。
次柯东海于安溪流惠亭
陈宓（宋代）

少壮成何事，蹉跎鬓欲翁。
尚馀朱墨日，可欠芰荷风。
归鹭依山白，新蟾蘸酒红。
晴空无点翳，秋气遥梧桐。
恭进理宗皇帝挽词
马廷鸾（宋代）

神册方增授，龙髯遽莫攀。
千秋思沛邑，七月葬稽山。
春暗觚棱影，星回羽卫班。
寝门如昨日，无复侍威颜。
书室杂兴四首 其二
陆游（宋代）

衣多藏之笥，食馀积之囷。我享既有限，富亦岂胜贫。

布褐本自温，笋蕨固已珍。君看梁伯鸾，寄食终其身。
耒尝病痹亲友以酒为戒作小诗戏答
张耒（宋代）

离骚仅得比痛饮，旨酒何曾废善言。
因病细斟尤有味，无人独酌亦成欢。
何须巾漉醅浮蚁，不待杯邀月入樽。
但看井眉瓶作土，鸱夷仍自稳随轩。
题盖竹庙六绝 其二
陈淳（宋代）

梦生于想本来非，一自魂交百感随。漠漠茫茫无定准，若何据此卜前逵。
偕梁兰溪谒白云师祠
庞嵩（明代）

绝磴攀缘尽日同，白云递递出空濛。惊心杰阁宫墙迥，着脚当门石路通。

满地渔樵饶我老，半空凫舄属谁雄。驱车且勿论迟早，万里天衢咫尺中。
五坞山房为卢师陈赋
陆深（明代）

不是黄金地，毋烦白石歌。春风湖上路，夜月镜中波。

插案图书在，缘阶兰桂多。遥知梅雪后，杖屦待经过。
叠彩山
邝露（明代）

日高山气晶，月出山更明。县峰银汉水，匿景金墉城。

灵洞出霄银，飒爽凉风生。吹我薄天游，飘飘凌太清。

冥搜混沌窍，流观蟾鹤铭。芳草有远志，达人无近情。

谁能恋乡曲，一举超蓬赢。
春霖
沈辽（宋代）

春霖漫不已，杨柳一何衰。江国多晏寒，微晹来亦迟。

岂不念向荣，惜逐秋风悲。植物固如此，劳生何可为。

谁将区中境，遥与青松期。匆匆从古然，滞念良可遗。
子强赋诗还张簿与予唱和诗卷复用韵谢之
晁说之（宋代）

同时先後避风尘，异县相看意更亲。
不武可知难陷阵，片文安得易容身。
胡儿去喜添新恨，燕子来惊问故人。
何处有诗能自胜，赖君揖客赏阳春。
寒山
艾性夫（元代）

山影飘摇落雁风，寒歌断续钓鱼翁。
一溪霜叶如猩血，夺尽斜阳十里红。
芦汀夜笛
王汝玉（明代）

风捲芦花雪满洲，笛声飞送一江秋。曲中都是沧浪趣，楚客听来不用愁。
弇山堂后石甃芙蓉池
王世贞（明代）

弇山堂北四绮树，落花尽落芙蓉池。丙夜盈盈璧月照，伏日习习香风吹。

卫军开府夸上客，秘监擘纸裁新诗。野夫但解碧筒饮，九窍凉生当语谁。
简任安中
李新（宋代）

边公春梦昼悠扬，借有新嘲不汝妨。
杖屦未经桃李树，棹歌空忆水云乡。
子规啼去花应好，燕子归来日渐长。
稍学渊明惜名酒，扫除斋阁待君尝。
天章寺
高翥（宋代）

地胜秋清人欲仙，倚阑时节月初圆。
不知寺在烟霞表，但觉身临星斗边。
宝墨旧归天上去，高名今向世间传。
登临莫作匆匆会，去后重来又几年。
闻击壤
薛存诚（唐代）

尧年听野老，击壤复何云。自谓欢由己，宁知德在君。

气平闲易畅，声贺作难分。耕凿方随日，恩威比望云。

篑桴均下调，和木等南薰。无落于吾事，谁将帝已闻。
别陈少卿
邓肃（宋代）

平生杯酒百无忧，四海风流陈太丘。
据景笔端凌鲍谢，当年门下得伊周。
那知避世嶔{上山下欹}迹，也许从公汗漫游。
闻说片帆今又举，三山无处著人愁。
石堂 其四
陈普（宋代）

闻言惊喜是家山，朅蹙来兹遂一攀。何但名称偶相似，宛然天壁锁云关。
九日 其二
彭琰（清代）

佳节徒增寥落心，秋空无雨昼阴阴。年华不似愁依旧，寂寂幽庭听远砧。
长路
戴敦元（清代）

天光尽处是平原，目断寒榛望欲昏。人语夕阳闻远渡，马鸣春草识遥村。

白麟奇木终童对，鵩鸟湘江贾傅魂。长路关心自消遣，独怜幽意向谁论。
后春愁曲
陆游（宋代）

六年成都擅豪华，黄金买断城中花。醉狂戏作春愁曲，素屏纨扇传千家。

当时说愁如梦寐，眼底何曾有愁事。朱颜忽去白发生，真堕愁城出无计。

世间万事元悠悠，此身长短归山丘。闭门坚坐愈生愁，未死且复秉烛游。
次韵桑民怿和晦庵先生读道书六首 其二
张吉（明代）

瞢腾慊春睡，恍惚梦沧洲。袅袅吹玉笙，安期羡门流。

十方藏粟粒，千岁为春秋。厌见风埃里，谈谐方谬悠。
罗
李峤（唐代）

妙舞随裙动，行歌入扇清。莲花依帐发，秋月鉴帷明。

云薄衣初卷，蝉飞翼转轻。若珍三代服，同擅绮纨名。
松楼歌
王世贞（明代）

金华真人列仙丈，叱石初成气愈王。自云神仙好楼居，结巢百尺松之上。

黯淡曾回日月光，屈蟠尽作虬龙状。楼中之人鬓萧骚，岸帻独卧青天高。

窗间数下千年鹤，障里常飞六月涛。不学秦封污岳观，欲同庄社混蓬蒿。

松脂夜明茯苓白，手持长镵斸其侧。饱吸清泉九咽寒，更倚栏干啸秋色。
送石宗海佥事提四川学政
张弼（明代）

五色龙章敕一函，远将天语教西南。山川无复登天险，草木都沾化雨覃。

诸葛祠前频荐豆，相如桥下懒停骖。同年此别何时会，且对黄花共醉酣。
宫漏谣
司马光（宋代）

宫漏清高处处闻，六街寂寂夜将分。南下河梁缅诘曲，北瞻禁阙郁缤纷。

黄金锁闭斗城斜，白玉楼通上帝家。若木未光潜日月，神仙不动积烟霞。

铜壶银箭夜何长，杳杳亭亭未遽央。复道回廊接西掖，千门万户遥相当。

宛转徘徊不能驻，复出宫城透宫树。宫树乌飞月欲西，烛光一道照沙堤。

龙骑联翩排阊阖，凤帷岑寂对狻猊。广庭肃肃延冠带，剑佩峥嵘百神会。

施政发令四海春，庙堂垂衣天宇泰。
和王尉早梅二首
舒坦（宋代）

霜林尽处碧溪傍，小露檀心媚夕阳。
天下三春无正色，人间一夕有真香。
相思谁向风前寄，趁早先从雪后芳。
朝夕催人头欲白，故园正在水云乡。
宫词
戴叔伦（唐代）

紫禁迢迢宫漏鸣，夜深无语独含情。
春风鸾镜愁中影，明月羊车梦里声。
尘暗玉阶綦迹断，香飘金屋篆烟清。
贞心一任蛾眉妒，买赋何须问马卿。
俞荪墅示以杂兴四首乃用危骊塘所次唐子西韵
陈著（宋代）

小小山前屋，深深竹里门。
艰关谙世梦，宽绰养天根。
趣涉诗书圃，名归耕钓村。
日长无一事，笑诺子孙繁。
题棠梨粉腮黄雀图
苏葵（明代）

梨园寂寞玉肌寒，化作啼禽粉未乾。受尽主恩元不顾，不如黄雀解衔环。
庚戌岁九月中于西田获早稻
陶渊明（魏晋）

人生归有道，衣食固其端。
孰是都不营，而以求自安？
开春理常都，岁功聊可观。
晨出肆微勤，日入负禾还。(禾 一作：耒 )
山中饶霜露，风气亦先寒。
田家岂不苦？弗获辞此难。
四体诚乃疲，庶无异患干。
盥濯息檐下，斗酒散襟颜。
遥遥沮溺心，千载乃相关。
但愿长如此，躬耕非所叹。
甲辰人日病中吟六言六首以自嘲 其四
范成大（宋代）

复古既愆七日，泰来惟候三阳。历日今颁寅正，占星更候农祥。
题方广岩廨院
徐熥（明代）

参禅觅野寺，凉月满空山。行到丛林里，溪流隔几湾。

老僧拥衲坐，孤鹤闻钟还。回首来时路，渺茫烟霭间。
诸用文归用子美韵为别
王守仁（明代）

一别烟云岁月深，天涯相见二毛侵。孤帆江上亲朋意，樽酒灯前故国心。

冷雪晴林还作雨，鸟声幽谷自成吟。饮馀莫上峰头望，烟树迷茫思不禁。
李泌二首
黎廷瑞（宋代）

一副黄台话，离离咏种瓜。
都来三十字，救得两官家。
寄章都护四首 其一 题玉举斋
孙继皋（明代）

灼然看玉举，风度想伊人。不信千秋业，今归百战身。

才名高倚马，雅意薄图麟。谈笑西斋夕，尊前断塞尘。
偈颂三十首
释印肃（宋代）

普礼三身四智佛，一念阿僧祗劫中。
身心一如遍法界，法身不灭寿无穷。
一月六旬权准则，一年四会表参同。
妄念不生无损益，五千连贯赠寰中。
所得未尝图别用，共成进纳续宗风。
初法难传忧不信，黄梅五百独卢公。
如今个个堪分付，报国资家理不穷。
莫道祖师西土出，刹那自肯即心通。
舟次胡陵中秋不见月
刘摰（宋代）

舟泊古城下，重云埋桂宫。旧期今夕负，清赏一年空。

远浦依微笛，阴崖断续虫。篷窗强樽酒，聊更约秋风。
秋日洗心斋杂咏
路孟逵（清代）

不羡中条住，还依半亩栖。梅梢侵阁破，山影压墙低。

晚稻千畦紫，垂杨一带齐。终朝孤赏迥，何必藉偏提。
盛泰父苑西草堂得声字
徐渭（明代）

太仆街前万马鸣，野人门巷寂无声。径邀邺下才贤入，共醉吴儿拍板横。

一匣黄金倾北走，半墙红树出西清。年来四海浮萍席，几逐栖乌散凤城。
梦鱼
佚名（宋代）

玉烛和薰日，金穰瑞应初。
丰年知有象，吉林兆维鱼。
乌石醴泉
黄琏（明代）

偶望酒星因依石，石□□□□为名。源从上古徒杯饮，流到于为岂解酲。

□□□□王者瑞，曹门不禁圣人清。年年沽向□□□，□□春台济众生。
颂古一○一首
释子淳（宋代）

白云槛外思悠哉，密密金刀翦不开。
幽洞不拘金锁意，纵横无系去还来。
杂曲歌辞。入破第三
佚名（唐代）

昨夜遥欢出建章，今朝缀赏度昭阳。

传声莫闭黄金屋，为报先开白玉堂。
题画士女 其四 盼盼
徐熥（明代）

剑履尘埋已十春，教成歌舞不随身。泉台得早重相见，深感多情白舍人。
方竹杖
仇远（元代）

劲节棱棱瘦且坚，形模界尺出天然。山翁甚爱资扶老，村衲无知误削圆。

偏称深衣同此矩，漫誇长笛大如椽。有时閒为吟诗出，徙倚中庭月一砖。
瑞云浓
杨无咎（宋代）

睽离谩久，年华谁信曾换。依旧当时似花面。幽欢小会，记永夜、当行无算。醉里屡忘归，任虚檐月转。

能变新声，随语意、悲欢感怨。可更余音寄羌管。倦游江浙，问似伊、阿谁曾见。度已无肠，为伊可断。
愁倚阑·春犹浅
程垓（宋代）

春犹浅，柳初芽，杏初花。杨柳杏花交影处，有人家。
玉窗明暖烘霞。小屏上、水远山斜。昨夜酒多春睡重，莫惊他。
西溪即事
胡仲弓（宋代）

柴门斜对水，一迳锁松萝。
积雨溪流急，閒云山占多。
村庄留客饭，樵父教儿歌。
听得田间语，安排收晚禾。
五月望日市无鱼肉老庖撷园蔬杂以杞菊作羹气味甚珍戏成小诗适梁军判送酒头来并成三绝谢之 其一
李光（宋代）

旋撷园蔬二寸长，牙龈脆响菊苗香。欲招邻友同来啜，恐被鸡豚越短墙。
六安阻雨寄高蔓华如姊
曾懿（清代）

敲篷一夜雨，衾薄晓寒添。千里舟车苦，经旬愁病兼。

风涛惊断雁，雾气隐凉蟾。秋水人何处，离怀满绿蒹。
贺年
李光庭（清代）

不作增年慨，翻如晋秩荣。瓣香谁独款，片纸亦人情。

冷淡空投刺，生疏悄问名。放翁偏贺号，剥啄是新声。
王生索写卜萄
徐渭（明代）

王生昔日好容颜，今日相逢范叔寒。赠与明珠三百颗，谁知一颗不堪餐。
瑞州城东水边松下，遇老翁稚子，萧然有桃源想
范梈（元代）

花墙竹栅护长松，云去柴门昼启封。不是武陵州县古，秦人那得晋人逢？
庵居
释仲皎（宋代）

啼切孤猿晓更哀，柴门半掩白云来。
山童问我归何晚，昨夜梅花一半开。
无地卓锥生计难，且空双手到林间。
猥随碧水瞻明月，坚订白云赊好山。
岩石空边依草舍，藤萝低处著松关。
年来老去知何许，合向人间占断闲。
七十翁吟七言十绝
方回（元代）

少陵诗诧古来希，老病余生曷不归。
不信神仙不信佛，死时惟裹破深衣。
持正率和诸太一宫诗
彭汝砺（宋代）

上方忧乐共元元，祠宇知非泥故言。真室转临双阙近，清坛还拱五神尊。

光辉散烛光华旦，动植归藏厚载坤。旗出荆幡威震叠，马来龙种瑞便蕃。

溶溶远水浮仙岛，苒苒晴霞近紫垣。画像百灵朝閟宇，制名千福遍重门。

壶中日永春长在，洞口云深昼亦昏。但祝君王千万岁，人心无以报隆恩。
送杜季习四首
刘子翚（宋代）

结庐空谷抱沉忧，底事轩车肯为留。
千里问涂良独苦，似君须向古人求。
胡山眉瘗天木于家山同午祁过访感赠
吕留良（清代）

昔友称君不厌频，喜君果不负斯人。墓田马鬣穷交冢，寒食鸡豚祔祭宾。

一事必传成独行，三生重话转伤神。秋风野笛苔溪路，石语荒林万古情。
上清乐 其九
赵佶（宋代）

流汩池中大宝莲，开花十丈映池泉。

嗅香饮水无饥渴，绰约金华叶上仙。
酬张二十员外前国子博士窦叔向
张继（唐代）

故交日零落，心赏寄何人。幸与冯唐遇，心同迹复亲。

语言未终夕，离别又伤春。结念湓城下，闻猿诗兴新。
病中诗十五首。送嵩客
白居易（唐代）

登山临水分无期，泉石烟霞今属谁。

君到嵩阳吟此句，与教二十六峰知。
跋牧樵子蒲萄
吴澄（元代）

芸香楼上汗成珠，起趁清风为扫除。见此西凉甘露乳，泠然齿颊出寒酥。
焚香
陈与义（宋代）

明窗延静书，默坐消尘缘。
即将无限意，寓此一炷烟。
当时戒定无，妙供均人天。
我岂不清友，于今心醒然。
炉香袅孤碧，云缕霏数千。
悠然凌空去，缥缈随风还。
世事有过现，熏性无变迁。
应是水中月，波定还自圆。
杨震
谢启昆（清代）

巾箱饲雀玉环贻，夫子关西誉望驰。白璧青蝇宁有玷，黄金黑夜岂无知。

三鳣讲席生前兆，一鸟关亭死后悲。太尉传家清德在，侍中强项有孙枝。
赴安南却寄台司
高骈（唐代）

曾驱万马上天山，风去云回顷刻间。
今日海门南面事，莫教还似凤林关。
喜晴
释文珦（宋代）

经旬雨不断，今日喜新霁。
杖策东皋行，桑柘阴翳翳。
蚕老欲登箔，菜麦亦可刈。
田园足生理，外此尽误计。
父老诚见客，吾驾从兹税。
诸公于石氏东斋宴郑工部分韵得愁秋浮
杨亿（宋代）

楚客登临处，离怀重隐忧。二毛初入鬓，一叶早惊秋。

旅雁他乡思，悲笳绝塞愁。凭何遣羁绪，菊蕊满杯浮。
观何君宝画
梅尧臣（宋代）

燕马易画，吴牛难图。
马骨隐细牛骨麤，马毛厚密牛毛疏。
麤疏必辨别，细密多模胡。
乃知戴嵩笔，能出韩干徒。
干马精神在缰勒，嵩牛怒斗无牵拘。
昨日何家观小轴，绢虽破烂色不渝。
二头相触角竞掎，前脚如跪後脚舒。
尾株榻直脊膂蹙，筋力写尽蹄腕殊。
一胜一败又苦似，胜者很逐败者趋。
卷穷赤印置小字，置字乃是陶尚书。
尚书国初人，爱画收几厨。
买时不惜金与帛，帛载牛车钱载驴。
後世儿孙不能保，卖人穷市无须臾。
凡目矜新不重故，千钱酬直皆笑愚。
四牛遂为何氏有，装背入眼天下无。
坐中吾侪趣已异，又喜玄女传兵符。
此本实称阎令画，下笔简细容颜姝。
三人鬼状一牛首，八女二十美丈夫。
黄帝中间荫葩盖，霞扇错玳旌拥朱。
冠服难知岁月远，但见仪卫森清都。
复观鹿台独夫受，妲己不笑何由娱。
酒池肉林骑行炙，剖心斮胫堪悲吁。
数幅吴王宴西子，彩舟张乐当姑苏。
宫娥数百簇高下，鬒髻一一红芙蕖。
黛峰细浪得平远，前对洞庭傍太湖。
商纣夫差可垂诫，历世传翫参盘盂。
雕鹰草木不足记，特咏此事心何如。
送九华道士游茅山
杜荀鹤（唐代）

忽起地仙兴，飘然出旧山。于身无切事，在世有馀闲。

日月浮生外，乾坤大醉间。故园华表上，谁得见君还。
次韵 其一
韩淲（宋代）

人梅两相得，雪云阴复开。此时对自足，朝夕为谁催。

逢花既攀折，寻香试徘徊。山意动诗兴，优哉而悠哉。
题山居十绝 其十 极目
胡仲弓（宋代）

万仞岗头著此身，乾坤围里尽红尘。欲知山水有穷处，却是离娄看得真。
酬令狐相公亲仁郭家花下即事见寄
刘禹锡（唐代）

荀令园林好，山公游赏频。岂无花下侣，远望眼中人。

斜日渐移影，落英纷委尘。一吟相思曲，惆怅江南春。
房公旧竹亭闻琴缅慕风流神期如在因重题此作
李德裕（唐代）

流水音长在，青霞意不传。独悲形解后，谁听广陵弦。
自乐城赴永嘉枉路泛白湖寄松阳李少府
张子容（唐代）

西行碍浅石，北转入谿桥。树色烟轻重，湖光风动摇。

百花乱飞雪，万岭叠青霄。猿挂临潭筱，鸥迎出浦桡。

惟应赏心客，兹路不言遥。
偈颂一百三十三首 其三十三
释居简（宋代）

薤露凄凉亦可怜，白杨丹旐去翩翩。哀哀声里无消息，打著南边动北边。
己卯十月一日至燕越五日罹狴犴有感而赋
文天祥（宋代）

心期耿耿浮云上，身事悠悠落日西。
千古兴亡何限错，百年生死本来齐。
沙边莫待哀黄鹄，雪里何须问牧羝。
此处曾埋双宝剑，虹光夜指楚天低。
偈倾一百六十九首
释智朋（宋代）

兴化打克宾，种谷不生豆。
虽然费栽培，也要人知有。
敬之
佚名（先秦）

敬之敬之，天维显思，命不易哉。无曰高高在上，陟降厥士，日监在兹。维予小子，不聪敬止。日就月将，学有缉熙于光明。佛时仔肩，示我显德行。
句
唐介（宋代）

著要及春前后到，趁赋梅花庾岭东。
小言
权德舆（唐代）

醯鸡伺晨驾蚊翼，毫端棘刺分畛域。

蛛丝结构聊荫息，蚁垤崔嵬不可陟。
次韵赵逢源秋日溪居十绝 其七
王庭圭（宋代）

昔人万里醉为乡，暮越朝燕不裹粮。却怕醒来尘外出，千艘衔尾夜鸣榔。
王德言自后圃来问疾且曰圃甚芜何不治因答
梅尧臣（宋代）

几日不行圃，野草过人头。客怪若荒秽，谁与持锄钩。

虽然自薅薙，抱痾方告休。即当秋风高，扫箨将迟游。
减字木兰花·天堂岂远
尹志平（元代）

天堂岂远。举世迷人寻不见。地狱非亲。无限众生寒断门。聪明上士。幸得为人勤发志。志在心平。片善无遗道自成。
赠嗣持上人
张镃（宋代）

持也眈眈老比邱，吾如松涧瀑春流。
经年俗见浑无便，连日相逢若旧游。
柏子轩窗翻梵夹，荷香亭上款茶瓯。
真成此外无余事，莫说机关向上头。
和学士秋怀一十五首
李弥逊（宋代）

执手群歌田舍儿，年丰米价不嫌低。
饱舂白雪已归市，晚割黄云犹枕畦。
送李奉议亳州判官四首
陈师道（宋代）

吾友张文潜，君行乃其里。
当年钓游处，壮者或可指。
闻风起遐想，意作千古士。
不知尘土中，奴椎婢不齿。
胸中无一尘，笔下有百纸。
勿问见自知，未语君已憙。
与游今已後，行矣勿停轨。
哭王元规
程俱（宋代）

华颠倾盖便忘年，信有乌衣不乏贤。膝上中郎名誉早，湖南司马岁时迁。

去天尺五非无地，击水三千竟莫前。唇齿五车真底用，人琴冥漠付重泉。
寄穆考功兼简石给事 其四
王世贞（明代）

闻君读书处，乃在清漳源。小尔新蓬径，居然故漆园。

暗芳书草发，空翠墨花翻。若语逍遥意，宁将出处论。
道怀
陆游（宋代）

织罢化吾梭，棋终烂汝柯。
药灵刀匕足，语妙立谈多。
楂浦吹横笛，桐江买短蓑。
白鸥真可友，万里渺烟波。
辛巳夏四月行西山欲赋未能也得曹泸南壬午冬留题上清诗因次韵 其一
洪咨夔（宋代）

窈深青城路，逢仙不知名。悠然拾瑶草，天风飐双缨。

进予语之拾，诚者非思诚。谷神以虚应，万物同一灵。

是谓众妙门，古今未尝扃。
石桥
罗适（宋代）

传得栴檀相甚奇，绀容光彻照须弥。桥头尊者来瞻礼，应忆灵山听法时。
凫
林逋（宋代）

三三两两自相随，檀颈回看{左發右色}赩衣。
野水无波秋色净，不知何事忽惊飞。
好事近（中秋前一日为寿）
向子諲（宋代）

小雨度微云，快染一天新碧。恰到中秋佳处，是芳年华日。

冰轮到做九分看，天意在今夕。先占广寒风露，怕姮娥偏得。
烛影摇红（雪楼得次子，行台时治金陵）
邓剡（宋代）

郢雪歌高，天教鹤子参鸣和。薰风旌节瑞华□，光动垂弧左。早是烟楼撞破。更明珠、重添一颗。镜容中夜，摩顶欣然，石麟天堕。

未羡眉山，两峰儿子中峰我。推贤世世珥金貂，何况阴功大。欲写弄獐书贺。愧无功、难消玉果。摩挲老眼，曾识英雄，试啼则个。
咏东山
范浚（宋代）

烟嶂巍巍列翠屏，松山高下郁葱菁。风生万壑笙竽触，拟向林间筑小亭。
山居即事二首
陆希声（唐代）

君山苍翠接青冥，东走洮湖上洞庭。茅屋向阳梳白发，

竹窗深夜诵丹经。涌泉回泬鱼龙气，怪石惊腾鸟兽形。

为问前时金马客，此焉还作少微星。

不是幽栖矫性灵，从来无意在膻腥。满川风物供高枕，

四合云山借画屏。五鹿归来惊岳岳，孤鸿飞去入冥冥。

君阳遁叟何为乐，一炷清香两卷经。
江心寺
陈某（宋代）

谁把袈裟筑半峰，倚云楼阁打天钟。
东西塔上自分屿，风雨声中忽见龙。
隔岸愁吹孤戌角，归鸦寒立夕阳松。
旧时行殿成荒土，烟草萋萋暝色重。
越中同方宪副思道会合联句
钟芳（明代）

山中念离索，幽思托宾鸿。尊俎幸兹合，广榭歌春风。

桧阴转斜日，重叠交房栊。小鸟咿嘎鸣，托之情亦融。

人物并和洽，矧此时序丰。玄谈谢俗况，疑谊开我蒙。

忆昔见君子，曲江水溶溶。瑶池共霜月，岂不怀愚忠。

中间人事异，畏途各飘蓬。荏苒馀一纪，此酒何能同。

去年发东服，期我吴山中。乘轺阻越水，伫望江云重。

终焉结佳晤，情曲潜孚通。微酣坐迟莫，海月明林东。
傍家东北有山曰绍地余幸得之规以素庄也
戴表元（宋代）

绍地吾所欣，他时以藏我。
冈原见逾美，松柏栽已夥。
双流交在右，一几平连左。
忆昔初经营，登高忘蹩跛。
年衰已渐怯，步暂石频坐。
居然契券叶，偶尔龟策可，
心手之勤劳，躯骸庶安妥。
况复近芳茨，时能荐蔬果，
虽无刘伶钟，略慕王孙躶。
宿同安寺
李彭（宋代）

山暝客初到，雨馀云尚屯。长廊响僧呗，凉月耿松门。

践境知心远，背尘惟佛尊。道人暗不语，真觉我言烦。
颂古一百二十一首
释宗杲（宋代）

望州乌石与僧堂，丛识茫茫不可当。
提起衲僧拄杖子，五湖四海沸如汤。
谒贵公子，不礼，书格子屏风
李贞白（唐代）

道格何曾格，言糊又不糊。浑身总是眼，还解识人无。
赵主簿护贡篚至吴下有诗见示用诗为谢
晁公溯（宋代）

轴舻千里薄枞阳，未数当年汉省方。
勿为催归啼望帝，且看奉引驾乘黄。
四边每报风尘静，万国同瞻日月光。
我愿与民歌击壤，求田当卖橐中装。
和子贤途中九绝 其三
欧阳澈（宋代）

凉飙未夺火云权，烁石炎曦势欲燃。妄意拟寻河朔饮，狂歌烂醉太平年。
题达摩像
石岩（元代）

折苇江流疾似帆，九年枯坐向寒岩。静中悟得言诠妄，笑把如来《大藏》缄。
跋仲营子母马二首
曹勋（宋代）

老驹虽病气犹雄，垂耳应怜一尾风。
春草明年沙漠路，奔尘绝足许谁同。
送李太保知仪州
王安石（宋代）

北平上谷当时守，气略人推李广优。
还见子孙持汉节，欲临关塞抚羌酋。
云边鼓吹应先喜，日下旌旗更少留。
五字亦君家世事，一吟何以称来求。
春晚村居杂赋绝句
陆游（宋代）

朝书牛券拈枯笔，暮祭蚕神酌冻醪。
闲放无忧穷有意，傍人错羡此翁高。
溪翁
释文珦（宋代）

青山映溪三十里，水中白石何齿齿。
是非不入溪翁耳，生涯只在清溪里。
终日矶头坐碧藟，钓丝入潭鱼唯唯。
得鱼满笼浑家喜。溪光似镜山如黛，
不是溪翁不知爱。
次韵尧明见和因及李萧远五诗 其五
吕本中（宋代）

阮公游宦喜东平，贺监从来忆四明。但得从容饱粗粝，不须辛苦辨肴鲭。
简徐季益二首
赵蕃（宋代）

野寺钟鸣后，溪桥雨合时。
杖藜能过我，酌酒更论诗。
意作匆匆别，仍愆得得期。
近知疎问讯，不那费怀思。
赠武进士万民望转漕北上一首
黄省曾（明代）

虎帐临沧海，龙韬入大科。禁云留拂麈，天月引鸣珂。

报国孤心急，封侯逸气多。班生今老矣，见尔愧如何。
阿姚之归凡同心皆为予喜而向来知其事者端己韬仲叔也于其来贺赋谢一章
王彦泓（明代）

狂朋探喜到窗纱，敢袭宏家乐府夸。绣笼香烟荀令室，华灯髻影子于家。

让山先识湔裙柳，白傅原知拂面花。惭愧月华诗思浅，只堪烹点密云茶。
绝句
邓深（宋代）

毛颖诸孙二十辈，千里相看谁与同。
有两客卿变名姓，乌有先生亡是公。
庾亮
徐钧（宋代）

戒君刻薄议申韩，老子申韩岂二端。
横势始辞终复擅，异端每向遁辞看。
唐享昊天乐。第十二
武则天（唐代）

式乾路，辟天扉。回日驭，动云衣。

登金阙，入紫微。望仙驾，仰恩徽。
游东山
丁谓（宋代）

数峰回抱隔烟林，一簇招提十里深。
只合步行寻石径，不宜呵里入松阴。
遥分画手援毫意，暗起诗人得句心。
梅岭笙歌上高处，孤猿幽鸟减清音。
偈颂七十六首
释师范（宋代）

土宿颔下长髭须，净饭宫中生悉达。
西在此土绝知音，千古万古阿刺刺。
闺怨 其一
严羽（宋代）

昨夜中秋月，含愁顾影频。空留可怜影，不见可怜人。
送临武雷令 其二
张栻（宋代）

去路连崇岭，扁舟上涨涛。不违将母愿，敢叹独贤劳。

境静归凫雁，庭空长艾蒿。不妨频拄颊，千里寄风骚。
上时相
曾丰（宋代）

阊阖初开黄道乾，貂蝉屹立侍中冠。
天高莫共星辰贵，地厚虽遥动植安。
万物有归元气足，一毛无外太虚宽。
相期浅浅非相爱，稷契皋陶头上看。
送张孟奇督榷吴关余昔令吴颇兴旧感
邓云霄（明代）

吴门南望是并州，相送旗亭忆旧游。物力已闻非昔日，度支何以佐持筹。

冰心合饮中冷水，彩笔平吞震泽秋。自有蒪鲈供咏酌，季膺休更动乡愁。
句
何蒙（宋代）

塞日穿痕断，边云背影飞。
缥缈随黄屋，阴沈护御衣。
渔家傲 新秋
沈谦（清代）

雨过回塘波细涌。水精帘外残霓控。半亸犀簪眉懒纵。

谁惊梦。猧儿撼起金铃动。

病着轻绡还道重。藕丝倦雪银盘冻。七夕又来谁与共。

心怕恐。柳梢新月窥西弄。
梅梁
王十朋（宋代）

结实几调商鼎味，成材宜作禹祠梁。世间何岁无风雨，铁锁无端误见殃。
老儒
王景贤（元代）

狗监无人荐子虚，无边岁月叹居诸。遍观历代无穷事，读尽平生未了书。

早梦科场嗟已矣，晚从学校赋归与。清晨口授儿孙罢，时向窗前剔蠹鱼。
早发长沟
杨士奇（明代）

秋水被堤岸，牵舟不可涉。渺渺见平湖，北风吹荷叶。
行香子 忆师父训号白云子，名丹桂，字昌龄
王丹桂（金朝）

幼悟离尘。炼汞烹银。把壶中、造化区分。虎龙调处，滋助阳初。亘化来容，元来面，本来身。云水为邻。风月常亲。妙玄通、方称全真。忆师慈训，稍异常人。便字昌龄，名丹桂，号白云。
疏影·寒泉溅雪
赵文（宋代）

余赏其言，为赋

寒泉溅雪，有环佩隐隐，飞度霜月。易水风寒，壮士悲歌，关山万里离别。杨花浩荡晴空转，又化作、云鸿霜鹘。耿石壕，夜久无言寂历，如闻幽咽。云谷山人老矣，江空又岁晚，相对愁绝。玉立长身，自是胎仙，舞我黄庭三叠。人间只惯丁当字，妙处在、一声清拙。待明朝、试拂菱花，老我一簪华发。
赵郎中往莒县逾月而归复以一壶遗之仍用元韵
苏轼（宋代）

东邻主人游不归，悲歌夜夜闻舂相。
门前人闹马嘶急，一家喜气如春酿。
王事何曾怨独贤，室人岂忍交谪谤。
大儿踉蹡越门限，小儿咿哑语绣帐。
定教舞袖掣伊凉，更想夜庖鸣瓮盎。
题诗送酒君勿诮，免使退之嘲一饷。
纪游十首
刘克庄（宋代）

轩豁百觚量，昂藏九尺身。
如何天夺尽，真率社中人。
凤归云·向深秋
柳永（宋代）

向深秋，雨馀爽气肃西郊。陌上夜阑，襟袖起凉飙。天末残星，流电未灭，闪闪隔林梢。又是晓鸡声断，阳乌光动，渐分山路迢迢。
驱驱行役，苒苒光阴，蝇头利禄，蜗角功名，毕竟成何事，漫相高。抛掷云泉，狎玩尘土，壮节等闲消。幸有五湖烟浪，一船风月，会须归去老渔樵。
岁旦登万佛阁观雪
郑思肖（宋代）

赤脚踏上万佛顶，全身坐断清净境。见大光明遍法界，不见三千大千影。

一时八面俱玲珑，诸尘诸相本无踪。色不是色空不空，莹然塞破虚空中。

怪见此番寒彻骨，无中弄得光芒出。蓦地省得大年朝，即是正月初一日。
重阳述怀
高翥（宋代）

年年客里过佳期，时节难逢莫皱眉。酒量且为重九尽，杯行不必再三辞。

登高兴懒诗仍赋，怀古情深泪自垂。纵使西风落乌帽，黄花犹恋鬓边丝。
中右城得魏道冲信
孙承宗（明代）

关山秋尽雁随阳，雁去人闲不下堂。
绝塞貒弓空抱月，孤城画角自吹霜。
青天欲问云霄远，白发还惊岁月长。
漫说安危浑注意，可从国手试温凉。
五十自寿集唐五十首 其一
瞿士雅（清代）

一生怀抱有谁知，感兴平吟才子诗。

海角天涯应共见，宓妃嫫女混妍媸。

昔人空在今人口，巧者多为拙者资。采得百花成蜜后，镜中无复少年时。
闺情
孟迟（唐代）

山上有山归不得，湘江暮雨鹧鸪飞。

蘼芜亦是王孙草，莫送春香入客衣。
送姚秘校归霅
胡宿（宋代）

苕溪曾是忝朱轮，鸣鹿当年预送宾。楚国频嗟三献璞，汉廷裁得半通纶。

劳歌未免吟梁甫，作赋还应问大钧。下泽乘车知道在，折腰那久滞风尘。
孔子家语引里语
佚名（先秦）

相马以舆。
相士以居。
四皓
谢翱（宋代）

冷却秦灰鬓已翁，紫芝歌罢落花风。若教一出无遗恨，莫入留侯准拟中。
题简上人西亭诗文后
刘翼（宋代）

真如非字义，绮语道之疵。
未见西亭作，长为北磵欺。
晚因僧媚远，初实客从曦。
多少才名士，沉沦世不知。
访李望都敏夫不值
张九钺（清代）

别子青山短簿祠，十年放浪欲何之。未成梦泽捞虾侣，且逐并州食雁儿。

枯涧薄冰行客路，容林黄叶晓愁时。如今各逐风尘去，不必相逢话夙期。
游蜂菊花
缪公恩（清代）

漫从篱下采黄华，风露凄清且闭衙。好是春风三二月，莫教孤负上林花。
北园杂咏
陆游（宋代）

鉏麦家家趁晚晴，筑陂处处待春耕。
小槽酒熟豚蹄美，剩与儿童乐太平。
夏至日雨
袁说友（宋代）

烟暝千岩木，溪明一带楼。
片云封旧恨，急雨罥新愁。
节又匆匆过，诗从轧轧抽。
病躯无耐暑，老鬓不禁秋。
敬摹亚圣像立石台郡学宫诗以记之
许青麟（清代）

巍巍圣德，孰与比隆。知言有素，浩气常充。战国邪说，莫知所终。

辟之距之，不愧禹功。乃审厥像，勒石鸠工。尊为圣配，奉诸学宫。

其容作肃，惟貌则恭。蓬瀛瞻仰，多士尊崇。而今而后，吾道已东。
讼风
周嵩（宋代）

西风云战急，杀气横干戈。
有客怀乡坐，无邻送酒过。
布袍欣豫暖，冻笔苦新呵。
墨诉玄冥后，天涯征戍多。
漫题
司空图（唐代）

经乱年年厌别离，歌声喜似太平时。

词臣更有中兴颂，磨取莲峰便作碑。
赠化州守郑顺解官归
陈献章（明代）

湖上鸱夷久买舟，清风明月几宜休。未知进退存亡事，只问归来郑化州。
同林潘二先生登舟
陈宓（宋代）

暇日衣襟嬾自船，扁舟不击任风缘。
人间避暑疑无地，湖上乘凉别有天。
鱼静不惊香饵下，花红偏称夕阳边。
从今日日须来看，才隔秋风便数年。
减字木兰花 其四 晁别驾生日
周紫芝（宋代）

当年文伯。曾是东坡门下客。文采风流。奕叶传芳总未休。

为公持酒。愿祝彩衣无限寿。归觐枫宸。剩醉长安几度春。
八犯玉交枝 榕城晚秋南归赋感
易顺鼎（清代）

山暗黄茅，水明红叶，瘴国又催行旅。风色围天吹渐紧，不肯让行鸦路。

停车枫径晚，听犬吠疏篱，谁家笑语。云深处。知是翠微绝顶，榕阴儿女。

问侬独亸玉鞭，没情没绪。沉思毕竟何趣。早烂锦霜花无数。

曾识得春游人否。有一雁微茫欲度。带来几点潇湘雨。

便付与蛮江，流他日夜秋声去。
六桥闲步 其二
薛师传（宋代）

向晚西湖路，烟霞淡水汀。垂杨拂波绿，芳草幔堤青。

地僻渔樵聚，山深殿阁扃。平生卜投老，梦寐有南屏。
冬日书怀
徐玑（宋代）

闲庭黄叶满，园树尽玲珑。
寒水终朝碧，霜天向晚红。
蔬餐如野寺，茅舍近溪翁。
非是分嚣寂，由来趣不同。
十月十八日闻雁
舒岳祥（宋代）

一声空杳分千响，万里荒凉月正明。
共说江南旧来处，还思沙正远行程。
如哀如怨知何事，相应相呼出有情。
惊起芦花不成梦，江城应是报严更。
上丞相寿
戴栩（宋代）

天地深仁不自知，物才有识荷恩私。
前年仓钥尘遮面，今日朝恩笏拄颐。
宛若凌虚生羽翮，了无报效及毫丝。
平生金石不移志，只在钧陶听所之。
秋月游海会寺 其二
张以仁（清代）

密竹深林旧馆娃，霸图空后现袈裟。只今一片禅心月，曾照当年舞袖家。
寓笔
司空图（唐代）

年年镊鬓到花飘，依旧花繁鬓易凋。

撩乱一场人更恨，春风谁道胜轻飙。
次韵雪后书事二首 其一
朱熹（宋代）

晴烟袅袅弄晨炊，雪屋流澌未觉迟。拟挈冻醪追胜践，聊穿蜡屐过疏篱。

扫开折竹仍三径，认得残梅祇数枝。不耐岁寒心事苦，滔滔欲说定从谁。
袖手
陆游（宋代）

袖手地炉傍，身闲日自长。
窗明蠹简字，帘约篆盘香。
道士传琴谱，山僧送药方。
自然尘事远，不用濯沧浪。
东阳方韶卿惠古意七篇久不得和五月二十六日
戴表元（宋代）

德孤谁愿高，气寒谁愿清。
斯文邹鲁来，壈坎劳其生。
岂无性命忧，艰难愈同情。
如何及门士，亦作胡越声。
夏日书事二首 其二
谢薖（宋代）

云峰矗立驻金鸦，梦断槐宫影未斜。屏翳御风游不返，南山空转阿香车。
用一代不数人百年能几见为韵诗赋十章呈陈君举 其五
赵蕃（宋代）

云物瞻闽峤，风声望海滨。如何一年内，顿得见斯人。
题遗爱庙
张孜（唐代）

天资忠义恶嚣华，贵不骄矜富不奢。忧国焦心谁别马，爱人忘不特埋蛇。

封潘名易夷齐比，相楚功难禹稷加。寂寂阴灵何所在，庙门空掩夕阳斜。
挽詹事陈公
汪应辰（宋代）

给谏皆言责，论思本从臣。
独公真举职，临事肯谋身。
再起名尤重，全归迹已陈。
空嗟古遗直，无复见斯人。
书琵琶背
李煜（五代）

侁自肩如削，难胜数缕绦。
天香留凤尾，余暖在檀槽。
骊山温泉
王格（明代）

咸阙无雕辇，骊山尚浴泉。
汤池同野壑，水殿只寒烟。
月冷新丰路，沙沉渭浦田。
行人谩投足，谁识濯龙年。
鹊桥仙（十月黄菊）
朱敦儒（宋代）

今年冬后，黄花初绽。莫怪时光较晚。晓来玉露浥芳丛，莹秀色、无尘到眼。

支筇驻屐，徘徊篱畔。弄酌金杯自泛。须添罗幕护风霜，要留与、疏梅相见。
荐福院
洪朋（宋代）

曲径因山转，精庐到地成。楼从云表出，人在日边行。
药圃五咏 其二 甘菊
方一夔（宋代）

楚客赋夕餐，经传不著名。野菊或杀人，神农著翳经。

此品甘且辛，丛生数千茎。分种不封囊，移根或盆盛。

啖茶摘其叶，觞酒啜其英。风霜振枯槁，气味老更成。

平生攻苦淡，矜此岁晚情。不独醒头目，吾其寄馀龄。
偈颂一百三十三首 其八十九
释居简（宋代）

姜杏杯深恨未消，竹篙只作等闲摇。一从收卷波澜后，谁在坳堂学弄潮。
答吴观察文仲时文仲以长歌寄余 其二
胡应麟（明代）

锦字千行坠北平，飞书天末故人情。挥毫白雪流三洞，露冕青人接四明。

水国蒹葭寒入梦，山堂萝薜夜寻盟。琼珠满握惭相报，惨淡长途一剑鸣。
从王彦博觅洞庭柑三首
赵蕃（宋代）

闻道居家近橘坡，青黄遥想问疏篱。
可能乞我数包否，仍寄韦郎七字诗。
和裴司空酬满城杨少尹
张籍（唐代）

圣朝偏重大司空，人咏元和第一功。拥节高临汉水上，

题诗远一舜城中。共惊向老多年别，更忆登科旧日同。

谁不望归丞相府，江边杨柳又秋风。
挽陈通直
陈宓（宋代）

一门盛事更谁同，四代班衣八十翁。
有子可传医国术，在家还著活人功。
平阳遗爱千年远，有道新碑百丈丰。
愧我无因陪执绋，只将双泪寄西风。
追和杜仲观咏蝶
贺铸（宋代）

黄蝶寻花日百回，荒庭多雨漫莓苔。
老狂能似徽之辈，借宅犹应乞竹栽。
和公仪天章雪中游蓝田山悟真寺
文彦博（宋代）

古寺依山构，高车冒雪游。穿林皆玉树，倚槛尽琼楼。

景胜烦诗笔，财丰缓计筹。岩阿聊寄傲，物外恣寻幽。

缰锁惭羁击，匏瓜叹滞留。无因陪雅躅，清唱复难酬。
杜工部有同谷七歌其辞高古难及而音节悲壮可
王炎（宋代）

有客有客字晦叔，东皋岁收可饘粥。
何为得饱尚多忧，岂是老穷无止足。
十日之中九日病，以杖扶行惧颠覆。
呜呼一歌兮意长，风林助我鸣悲商。
宫词一百首 其五十二
岳珂（宋代）

辚辚翟辂八銮鸣，佐馂瑶池奉玉觥。一事百王元未有，圣人仍是圣人甥。